钦定古今图书集成/明伦汇编/氏族典/第533卷 > 郭正中
## 钦定古今图书集成/明伦汇编/氏族典/第533卷 > 郭正中

按《海宁县志》：“正中初名凝之，字大来，海宁人。忠孝性
成，又追原家学，讲求天文历数、壬遁、奇门、《三略》《六韬》
之术。天启甲子，举于顺天。崇祯初，推举纂修历法。正
中虽在历局，所言皆关时政，而尤痛言铨选之弊。后
罢归。寻以边才起山东沂州兵备副使。史可法保举，
监淮扬诸路军，守邳、宿。所至除弊政，汰冗滥，严冒功”，
绝苞苴。东平伯刘泽清劾之，正中遂拂衣归。著有《圣
学正宗》《景行录》《读易诗》《隐居草》诸文集。